ઘરેડની બહાર આવીને જ અશ્વિની ભટ્ટે એક લઘુનવલ સર્જી છે ‘આયનો’ જેને આપણે સુપરનેચરલ એલિમેન્ટ વાળી કથા કહી શકીએ. પ્રસ્તાવનામાં જ આ નવલકથા કેવી રીતે લખાઈ તેનો ફોડ પાડતાં તેઓ લખે છેઃ ‘ ’આયનો’ એક એવી જ કથા છે જેમાં કેવળ અદ્‍ભુતનું જ પ્રયોજન છે. મૂળ ટૂંકી વાર્તા રૂપે લખાયેલી ‘આયનો’નું લઘુનવલ તરીકે પુનઃસર્જન, મુંબઈના દૈનિક ‘સમાંતર’માં થયું. તે પણ એક પ્રયોગ હતો. ‘આયનો’નું એક પ્રકરણ રોજેરોજ છપાતું. અને એમ ‘આ માસની નવલકથા’ રૂપે તેનું પ્રકાશન થયું.’ આપણે ‘સમાંતર’ દૈનિકનો આભાર માનવો જોઈએ કારણ કે તેમના કારણે આપણને અલગ પ્રકારના અશ્વિની ભટ્ટ વાંચવા મળ્યા છે. (જો હું ભૂલ ન કરતો હોઉ, તો અશ્વિની ભટ્ટ્નો એક ટૂંકી વાર્તાઓના અનુવાદનો સંગ્રહ પણ પ્રગટ થયેલો છે જેમાં આ પ્રકારની જ ટૂંકી વાર્તાઓ છે.)